Twee plaasaanvalle die naweek in die VrystaatArgieffoto: Reint Dykema Tommie Esterhuyse, voorsitter van Vrystaat Landbou (VL) se komitee vir wet en orde, het gesê ses mans het Jannie du Plessis van die plaas Ramdam naby Viljoenskroon Saterdagoggend tussen 01:00 en 01:30 in sy huis aangeval. “Hy het wakker geword van die geluid van iets wat breek en die volgende oomblik is sy kamerlig aangeskakel. Hulle het Du Plessis vasgebind en met wapens en messe gedreig voordat hulle met wapens, sy bakkie en ander goedere op die vlug geslaan het.” Volgens Esterhuyse kon Du Plessis na sowat twee uur daarin slaag om homself los te wikkel en hy het die polisie en plaaslike veiligheidsstruktuur van die voorval in kennis gestel. “Hy het na sy familie naby hom gery en sy bakkie langs die pad gevind. Een van die verdagtes was nog in die bakkie, maar hy het te voet gevlug toe hy Du Plessis en die polisievoertuie se ligte sien.” Esterhuyse het Vrystaat Landbou se dank uitgespreek teenoor een van die polisiebeamptes wat sy eie voertuig gebruik het om Du Plessis te hulp te snel. “Die plaaslike polisiestasie se bakkie het Vrydag onklaar geraak en die beampte en drie van sy kollegas het in sy eie voertuig na Du Plessis se plaas gejaag. Du Plessis se bakkie en een gesteelde vuurwapen is teruggevind. Die verdagtes word nog gesoek.” In die ander voorval is ŉ voorman omstreeks 02:00 Sondagoggend op die plaas Italy in die Ladybrand-distrik aangeval. Volgens Esterhuyse is die 60-jarige ML Masebo ook aangeval terwyl hy geslaap het. “Die verdagtes het Masebo met messe aangehou en geld geëis. Hulle het met kontant op die vlug geslaan. Die verdagtes word tans gesoek.” Volgens Esterhuyse is ŉ derde plaasaanval Vrydagaand in die Reitz-distrik gefnuik. “Die plaaslike veiligheidsstruktuur en polisie is Donderdag oor die moontlike aanval ingelig. Na meer besonderhede bevestig is, het die polisie en landbouers saamgewerk om die voorval te voorkom. Een verdagte is gevind by die huis waar die vermeende aanvallers glo sou ontmoet. Dwelms is op die perseel gevind, en die verdagte is onmiddellik in hegtenis geneem. Nog inligting word in verband met die voorval opgevolg, en verdere inhegtenisnemings is moontlik.” Henk Vermeulen, hoof uitvoerende beampte van VL, het sy opregte dank betuig teenoor al die polisiebeamptes wat hul werk getrou verrig en landelike gemeenskappe se belange op die hart dra. “VL wil graag alle landbouers aanmoedig om uiters paraat te wees in die komende maande, veral aangesien misdaad op plase tradisioneel toeneem in dié tyd.” Esterhuyse het landbouers ook gemaan om streng toegangsbeheer op hul plase toe te pas. “Lig jou werkers in hulle moet jou op hoogte hou van enige besoekers wat hulle verwag en stel die plaaslike veiligheidsstrukture in kennis van verdagte voertuie. Maak ook seker die veiligheidstelsels op die plaas en by jou huis is in ŉ goeie werkende toestand en toets dit gereeld.”